Οικονομία

Μοσκοβισί: στο Eurogroup ο τελευταίος λόγος για το πρωτογενές πλεόνασμα

Διάβασέ μου το... Your browser does not support the audio element.

Τι είπε για τη συνεργασία του με τον Αλέξη Τσίπρα και για τον νέο Πρωθυπουργό στην Ελλάδα.

Την άποψη ότι παρόλο που μένουν πολλά να γίνουν, η Ελλάδα έχει κάνει μια «καλή αρχή» μετά το πρόγραμμα, εξέφρασε ο Επίτροπος Οικονομικών, Πιερ Μοσκοβισί, εν όψει της συζήτησης για την έκθεση ενισχυμένης εποπτείας στη συνεδρίαση του Eurogroup. Όπως είπε, η έκθεση δείχνει ότι οι μεταρρυθμίσεις είναι ο «σωστός δρόμος».

Αναφερόμενος στις εκλογές στην Ελλάδα, επανέλαβε τα συγχαρητήρια προς τον νέο Πρωθυπουργό, τον οποίο «διαβεβαίωσε ότι η Επιτροπή όπως πάντα θα είναι δίπλα σε κάθε Κυβέρνηση προκειμένου να στηρίξει την ανάκαμψη της οικονομίας και τη δημιουργία θέσεων εργασίας που περιμένει με ανυπομονησία ο ελληνικός λαός».

Επανέλαβε επίσης τις ευχαριστίες του προς τον απερχόμενο Πρωθυπουργό, Αλέξη Τσίπρα, με τον οποίο είχε «καλή συνεργασία» και ο οποίος εργάστηκε για την εκπλήρωση των υποχρεώσεων της Ελλάδας στο πλαίσιο του προγράμματος.

Ερωτηθείς σχετικά με τον στόχο του 3,5%, ο Πιερ Μοσκοβισί υπογράμμισε ότι η απόφαση έχει ληφθεί από το Eurogroup, και μόνο αυτό μπορεί να την τροποποιήσει.

Από την πλευρά του, ο Πρόεδρος του Eurogroup, Μάριο Σεντένο, προσερχόμενος στη συνεδρίαση δήλωσε «θα συζητήσουμε με την Ελλάδα στη βάση της έκθεσης της Επιτροπής. Θα αξιολογήσουμε την πρόοδο, τη μεταρρυθμιστική ατζέντα και τις προκλήσεις», προσθέτοντας ότι, δεδομένης της αλλαγής της Κυβέρνησης, «θα επανέλθουμε σε αυτό το ζήτημα σύντομα».